Иван Вазов
Портрет

chitanka.info

Живописче, начъртай

на платно си млада фея,

съживи я и предай

прелест повече на нея.

Дай й нежна красота,

що най-красните я нямат,

нейни очи и уста

израз сладък да приемат.

Нека малко й чело

златна коса увенчава,

грациозното й тяло

всеки взор да възхищава.

Нейни гърди се старай,

кат ги крийш от нази строго,

и отвън да се познай,

че пленителни са много.

Нега, страстна светлина

в сините й очи да има,

що издала би жена

силно любяща — любима.

Напиши, те моля аз,

тая хубава картина

и отдолу й тогас

ще бележа: Катерина.

1874

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.